Omuzannyi w’omupiira nakinku mu Brazil aziikiddwa mu bitiibwa leero oluvannyuma lw’okutambuza omubiri gwe okwetooloola Santos. Ku lwokubiri essanduuke omwali omubiri gwe yabikkibwako bendera y’eggwanga lya Brazil, n’etambuzibwa okwetooloola enguudo z’ekibuga kya Santos. Abawagizi ba kkiraabu ya Torcida Juvem baakulembera ekkeesi omwali omulambo ne bagenda nga bwe bawuuba obutambaala obuddugavu n’obweru era nga zino ze langi za kkiraabu y’omupiira Pele mwe yazannyiranga. Baatambula nga bwe bazina nga eno bwe bakuba olube nti “Pele yekka yakuba ggoolo lukumi”. Omubiri gwe baagutambuza kkirommita musanvu nga bamwetoolooza enguudo z’ekibuga kya Santos nga eno ennyonyi bwe zeetawulira mu bbanga. Baamutambuza ne bamuyisa mu maka ga nnyina eyali yaakaweza emyaka ekikumi, era wano buli omu yayimiriramu ne basabira ku maama w’omugenzi. Yatambuzibwa ppaka ku malaalo agayitibwa Memorial Necrople Ecumenical eyo gye yagalamizibwa. Abakungubazi nkumi na nkumi baalabwako nga bayambadde omujoozi gwa Brazil ogwa nnamba kkumi. Pulezidenti wa Brazil Luiz Lula da Silva nga ono y’omu ku bakungubazi ba Pele, mu kwogera kwe yategeeza nti, “Pele ye muzannyi w’omupiira atageraageranyizika.” Pele yazaalibwa mu gwekkumi nga abiri mu ssatu mu mwaka gwa lukumi mu lwenda ana mu Edson Arantes do Nascimento. Yatandika okuzannya ku myaka kkumi n’etaano nga azannyira mu Santos n’agiteebera ggoolo ku myaka kkumi na mukaaga. Yakiikako mu Kikopo ky’ensi yonna emirundi ena era yawangulako esatu. Ye muzannyi akyasinze okuteeba ggoolo ennyingi wamu ne Neymar. Nga ali mu Santos, yateeba ggoolo lukaaga ana mu ssatu mu mipiira lukaaga ataano mu mwenda era ye yeleetera ne kkiraabu eyo okubeera ku ntikko mu lukumi mu lwenda nkaaga mu ebiri ne mu lukumi mu lwenda nkaaga mu esatu. Mu mwaka gwa lukumi mu lwenda nsanvu mu musanvu yawangula omupiira gwa Soccer Bowl ogwali mu New York. Yawummula mu mwaka gwa lukumi mu lwenda nsanvu mu musanvu ng’amaze okuzannya omupiira gwa Santos ne Cosmos ogwali mu kisaawe kya Giants Stadium. Pele ye muzannyi wa Brazil akyasinze nga yakuba ggoolo nsanvu mu musanvu mu mipiira gya Brazil kyenda mu ebiri. Yali ayitibwa omuzannyi w’ekyasa oluvannyuma lwokubeera omuzannyi asinga mu nsi yonna mu kyasa ky’enkumi ebbiri. Munnange bwatyo omuzannyi eyali tawunyikamu nga atuva ku maaso olwa kkansa.